Ngang le mówóng le Jisas efet le kól sendifal yóm Lanaw Galili bè benwu yó kem tau Girasin.
Timbow le dmuung bè kilil,
omin Jisas kmó ete kembu.
Tódô senlong yóm sotu tau wen busaw malak du lemwót bè yó kem kilib gónó lembeng.
Són bè yó gónóhen gel nô nim tau ni.
Laen kô dù tau gembek mfét du,
baluen ke kedina.
Deng dê dulék le ne kemdina sigelen ne tihen,
ewenem tódô gotu bkas yóm kedina le du.
Laen kô dù tau gembek mafas du.
Tódô senflósen kdaw ne kifu tendo mógów sembeweg gu lem blóng yó kem lebeng ne gu lem bulul.
Tódô gel hendlaen lemangat,
lelen gel migad du bè knóen yó kem botu telem efet hnalì.
Bè yóm ktonen ke Jisas,
hanà tolo mayuk béléen.
Yó nmoen,
tódô kendel mlóy ebéléen na a mtud bukol bè soluhen,
ne ominen tódô hendlà lemangat,
monen,
“Ó Jisas,
yóm hol Ngà yóm Dwata alì geta bè kdéen.
Tedu hendufem béléu ni du?
Smafai do bè Dwata kun anì là kendel tnafakem do ni.”
Yó gónón mon du nim ni,
abay se deng eles mudél Jisas ebè yóm busaw,
monen mò du,
“Mdóhi béléen.”
Ne snólók Jisas yóm busaw,
monen,
“Tedu de boluyem?”
Bnalaen se,
monen,
“Yó dou boluy ‘Genged’ abay se tey me wen.”
Tódô henlelen hkodu bè Jisas anì là hdóhen kul bè yóm benwu yó.
Bè yóm kdaw yó,
kulel se keswól le talak bilil yó kem tey sdô wen,
uma kóm geblà klayuken bélê le.
Yó henkodu le bè Jisas yó kem busaw,
mon le,
“Yake bè yó dé kem sdô tuu gónóm e hfusek kum.”
Tahu se,
hlus Jisas lu.
Ne tódô tebel yó kem busaw yóm tau yó koni,
ne husek le ebè tu kem sdô.
Kewót le se kul yó kem tey sdô wen,
dô limu libu kwen le,
gotu le sedlu mlóy mosol ebè tubaw kbu yóm lanaw,
ne gotu le gekmó elemen,
ne tódô le gotu lemneb yóm kdê le.
Kewót le se kul yó kem tau gel semgyok yó kem sdô,
tódô le gotu lemwót mlóy ebè yóm benwu moni bè yó ne ebè yó kem dumu tau gmónô hmilol na le e tulón kul yóm deng ton le.
Mung kungol le du,
tódô le sguku etu na le e hnénég yó kem deng tulón le kul.
Timbow le gdofì bè Jisas,
tódô ton le se yóm tau tehe genged busaw malak du myón klohok Jisas.
Deng bud lemsek nes,
ne deng bud hyu kehedemen.
Ya tey sidek klikò le yó kem tau sguku ebè yó yó.
Yó kem tau mton du yóm deng nmò Jisas bè yóm tau tehe wen busaw malak du yó,
bud lu se fen alì tmulón du bè yó kem dumu tau.
Ne tulón le snéen yóm kmò kton le yó kem sdô.
Lemwót yó kem tau bè yó,
henkodu le bè Jisas anì tnagaken yóm benwu le.
Tahu se,
lemwót le Jisas.
Bè yóm kotunen elem ówóng,
tey kehkoduhen bè Jisas yóm tau tehe wen busaw malak du anì tô mung kul.
Okóm là kô henmóyô Jisas du,
mom monen mò du,
“Tódói mulék ne ebè yó kem fes lówóhem.
Tulónem kul yóm tey deng nmoen béléen yóm gónóhem mogot ne yóm tey kkoduhen kóm.”
Tahu se,
mulék yóm tau yó.
Tódô lengeben bè klamangen yóm benwu boluyen Sfolò Benwu gónón e tmulón du yóm deng nmò Jisas béléen.
Ya tey kehtaw le du yó kem tau gel mungol du.